ხუანა I კასტილიარი

ხუანა I კასტილიარი (ესპ. Juana I de Castilla, დ. 6 გერგობათუთა, 1479 — ღ. 12 პირელი, 1555), შინელი რდჷ მუჭოთ ხუანა ხანგა (ესპ. Juana la Loca) — კასტილიაშ დო ლეონიშ დიაფალი 1504-1555 წანეფს, თაშნეშე არაგონიშ დიაფალი 1516-1555 წანეფს, ტრასტამარაშ დინასტიაშ წჷმმარინაფალი. რდჷ იზაბელა I კასტილიარიშ დო ფერდინანდ II არაგონალიშ ცირასქუა.

17 წანერი რდუნ თეშ, 1496 წანაშ 20 გჷმათუთას, ხუანა ქიმიათხის ავსტრიალი ერცჰერცოგის ფილიპეს. უნჩაში ჯიმაშ ხუანიშ, უნჩაში დაშ იზაბელაშ დო დასქუაშ მიგელიშ ღურაშ უკულ, ხუანაქ გინირთჷ კასტილიაშ დო არაგონიშ ხვისტაშ მონძეთ. 1504 წანას დოღურჷ ხუანაშ დიდაქ იზაბელაქ, ხუანაქ კასტილიაშ დიაფალო გინირთჷ.

1506 წანას დოღურჷ ხუანაშ ალმასქუ ფილიპექ. ფილიპეშ ღურაქ გაუარეს ხუანაშ მენტალური პრობლემეფი. თინა ხანგათ გეგმაცხადეს დო მუამუშიშ ფერდინანდიშ ზოჯალათ გეგნიჸონეს ტორდესილასიშ ომაფე დოხორეშა, სოდეთ ღურაშახ ცხოვრენდჷ. ხუანა პოლიტიკური პროცესეფს ვამონაწილენდჷ, რეგენტო დიო ფერდინანდი ჸუნდჷ დო 1516 წანაშე წორომონარქო სქუა კარლი ითვალუდჷ. ხუანაქ ღურუ 1555 წანაშ 12 პირელს, 75 წანერქ. ხუანაშ ღურაშ უკულ, კასტილიაშ დო ლეონიშ ხვალახე მამართალო სკუაქ, საღორონთო რომიშ იმპერატორქ კარლიქ გინირთჷ.

ლიტერატურა
 Prawdin, Michael, The Mad Queen of Spain (1939)
 Dennis, Amarie, Seek the Darkness: The Story of Juana La Loca, (1945)

რესურსეფი ინტერნეტის
 ენციკლოპედია ბრიტანიკა

კატეგორია:დუნაბადი 1479
კატეგორია:ნაღურა 1555
კატეგორია:კასტილიაშ დო ლეონიშ დიაფალეფი
კატეგორია:არაგონიშ დიაფალეფი
კატეგორია:ესპანეთიშ მონარქეფი